Cast Away

Cast Away er en amerikansk drama- og eventyrfilm fra 2000 regissert av Robert Zemeckis. Filmen skildrer livet til en mann som blir tvunget til å tilbringe flere år på en øde stillehavsøy etter en dramatisk flystyrt. Livet på øya blir en kamp for å holde seg i live, både fysisk og psykisk. Hovedrollen spilles av Tom Hanks.  

Cast Away ble godt mottatt av anmelderne og ble en publikumssuksess.  

Tom Hanks vant en Golden Globe for rollen.

Roller 
 Tom Hanks som Chuck Noland
 Helen Hunt som Kelly Frears
 Nick Searcy som Stan
 Chris Noth som Jerry Lovett
 Jenifer Lewis som Becca Twig
 Semion Suradikov som Nikolai
 Laru White som Bettina Peterson
 Nan Martin som Kellys mor

Innspilling 
Filmen ble innspilt på øya Monuriki som er en del av øygruppen Mamanuca på Fiji. TV-serien LOST var delvis inspirert av filmen.

Handling 
Handlingen starter i desember 1995. Chuck Noland er en amerikansk forretningsmann som lever slavisk etter klokka, både privat og på jobb. Som ansvarlig i FedEx må han ofte ut på lange reiser, vekk fra kjæresten Kelly. På en flyreise fra Russland til USA styrter imidlertid flyet i Stillehavet og Noland er eneste overlevende. Han klarer under dramatiske omstendigheter å karre seg ombord i en livbåt og strander på en øde øy. Isolert i det mest ensomme miljøet man kan forestille seg og ribbet for alle dagliglivets bekvemmeligheter, må han først løse de primære behovene for å overleve: vann, mat og tak over hodet. Noland, som alltid har vært en overlegent dyktig problemløser, finner med tiden ut hvordan han skal holde seg oppe fysisk, men hans største prøvelse blir ensomheten og derav kampen for å bevare sinnstilstanden sin. Da han finner en volleyball fra en ilanddrevet FedEx-pakke maler han tilfeldig et ansikt ved hjelp av blod på ballen og kaller den Wilson. «Wilson» blir fra det tidspunktet hans lenge etterlengtede samtalepartner og dekker dermed deler av hans sosiale behov.

Fire år går og han har i løpet av denne tiden blitt stadig sterkere knyttet til «Wilson». En dag finner han noe vrakgods på stranden og bestemmer seg for å lage en flåte. Han legger så ut på havet i håp om å bli reddet, men etter en tid blir flåten skadet i en storm og til hans fortvilelse går «Wilson» tapt. Noland blir nedbrutt og gir opp håpet om å bli reddet. Halvdød og solbrent blir han etter en tid plukket opp av et skip og fraktet tilbake til USA. 

Hjemme i USA oppdager han raskt at mye er endret siden alle der trodde han var død.

Popularitet og økonomi 
Cast Away ble en publikumssuksess. Den innbrakte $429 millioner på verdensbasis i 2000, bare overgått av Gladiator (457 millioner) og Mission: Impossible II (546 millioner). Den innbrakte $233 millioner i USA og endte som den nest mest innbringende filmen i USA i 2000 (bare slått av barnefilmen How the Grinch Stole Christmas). Den ble den fjerde mest innbringende filmen på verdensbasis i 2000.

Produksjonskostnadene var på mellom $85- og $90 millioner.

Omtale 
Den ble godt mottatt av filmanmelderne, noe som gjenspeiles i at den har oppnådd så mye som 88 % på Rotten Tomatoes. Den amerikanske kritikeren Roger Ebert gav den 3 av 4 stjerner og gav særlig ros til Tom Hanks skuespillerprestasjoner, mens Leonard Maltin gav den 3,5 av 4 stjerner (også han med ros til Hanks). 

Cast Away fikk også god omtale hos norske anmelderne. Dagbladets anmelder gav den terningkast fem og roste særlig Hanks sin skuespillerprestasjon. Filmpolitiet, Dagsavisen og VG gav den også terningkast fem, mens Aftenposten gav fire.

Utmerkelser 

 Golden Globe (Tom Hanks)
 ASCAP Award for «Top Box Office Films» (Alan Silvestri)
 Blockbuster Entertainment Award beste kvinnelige birolle (Helen Hunt)
 Bogey Award Bogey Award in Gold (Tysk)
 CFCA Award (Tom Hanks)
 Goldene Leinwand (Golden Screen) (Tysk)
 Hollywood Makeup Artist and Hair Stylist Guild Award
 New York Film Critics Circle Awards (Tom Hanks)
 Online Film Critics Society (Tom Hanks)
 Teen Choice Award (Tom Hanks)

Referanser

Eksterne lenker 
 

Dramafilmer fra USA
Eventyrfilmer fra USA
Filmer fra 2000
Filmer regissert av Robert Zemeckis
DreamWorks-filmer
Engelskspråklige filmer
Robinsonader
Filmer lagt til Stillehavet
Filmer lagt til Moskva